Simon Emil Ammitzbøll (LA), 2011-12-01:
I Liberal Alliance vil vi sådan set gerne takke Enhedslisten for at rejse diskussionen om det her beslutningsforslag, som jo handler om folketingsmedlemmers pensionsprivilegier, som det hedder i overskriften.
I Liberal Alliance har vi den meget klare holdning, at folketingsmedlemmer skal kunne gå på pension ved folkepensionsalderen.
Vi har den holdning, at der ikke burde være nogen efterløn i det danske samfund.
Vi mener også, at pensionsalderen selv med den aftale, som Venstre, Konservative, Dansk Folkeparti og De Radikale har lavet, er for lav.
Det må vi jo så tage til efterretning at den er.
Men man sætter den dog lidt op, og det er vi glade for.
Vi synes så, at man skulle komme i gang og sørge for, at folketingsmedlemmer kan trække sig tilbage på samme tid som folkepensionister.
Det synes vi er sådan en meget god ting.
Folket og Folketinget kan så trække sig tilbage på pension på samme tidspunkt.
Det vil jo stå enhver frit for at oprette egne pensioner ved siden af, hvis det er det, man har lyst til.
Det er jo heldigvis et frit samfund.
Selv om regeringen selvfølgelig vil indsnævre, hvilke pensionsmuligheder befolkningen har, står det dog stadig folk frit for at tegne forskellige former for pensionsordninger.
I det hele taget synes vi, at det kunne være interessant, hvis vi kunne få en fornuftig diskussion af det her.
Og med de bemærkninger, der er rejst, vil jeg gerne gentage, at vi i Liberal Alliance såmænd har stor respekt for det arbejde, der udføres af folketingsmedlemmerne.
Vi har ikke deltaget i nogen form for lønmisundelseskampagne, og vi er om ikke det eneste parti så et af meget, meget få partier – der er måske et enkelt ud over os – der ikke deltog i den populistiske kampagne før folketingsvalget, hvor man satte ministrenes lønningerne ned, for vi synes, at den slags er plat.
Det er der så andre, der ikke synes – dem om det.
Vi synes, det er rimeligt, at man i forhold til sådan de mere formelle ting får en større parallelitet mellem folkepensionens tilbagetrækningsalder og så den, der kan være for folketingsmedlemmer.
Jeg synes i virkeligheden, at Præsidiets medlemmer, som lytter til den her debat – der er også flere af Præsidiets medlemmer, der deltager i debatten – kunne gå ind og prøve at tage lidt mere initiativ for at få rundet den her sag af.
Det tror jeg sådan set godt der kunne være et perspektiv i, for ellers kommer vi til at diskutere det her i 2012, 2013, 2014 og 2015, og nogle af os er så unge, at vi kan risikere at skulle diskutere det, til vi bliver 60 år eller det, der er værre – eller højere, forhåbentlig ikke værre; det var ikke sådan ment.
Så sammenligner man os med det ene, det andet og det tredje, og jeg synes bare, at man i den her diskussion skal passe på ikke at sige, at når det passer med at sammenligne med en arbejdsmarkedspension, så gør man det, når det passer med at sammenligne med efterlønnen, så gør man det, og når det passer med, at Folketingsmedlemmer er noget helt særligt, gør man så det.
Man skal passe på, at man ikke kommer til at tage det bedste af det værste og det værste af det bedste og derefter har en eller anden argumentation, der så passer til konklusionen, i stedet for en konklusion, der passer til argumentationen.
Derfor håber jeg sådan set, at det her bliver den sidste af de her diskussioner.
Jeg har sådan set ikke noget ønske om at skulle turnere rundt med det her.
Jeg har sådan set et ønske om at få det løst, fordi jeg synes, at der er en reel problemstilling.
Det synes vi i Liberal Alliance at der er.
Og det vil sige, at vi er positivt indstillet over for det beslutningsforslag, som Enhedslisten har fremsat, og det kommer vi nok også til at være over for de kommende forslag.